Əlihüseyn Hüseynov (həkim)

Əlihüseyn Ağahüseyn oğlu Hüseynov () — Azərbaycan həkimi və səhiyyə təşkilatçısı, Azərbaycan SSR səhiyyə naziri (1953–1954).

 Həyatı 
Əlihüseyn Ağahüseyn oğlu Hüseynov 1903-cü ildə dülgər ailəsində anadan olmuşdur. Əmək fəaliyyətinə 14 yaşında olarkən "Şteyner" mətbəəsində mürəttib köməkçisi olaraq başlamış, bir il sonra həmin iş üzrə "Qızıl şərq" mətbəəsinə keçərək 1925-ci ilədək orada işləmişdir. Mətbəədə işləməklə yanaşı, 1923-cü ildən işçi fakültəsində təhsil almış, 1927-ci ildə buranı bitirmişdir.

Əlihüseyn Hüseynov "Azərnəşr"də redaksiya şöbəsinin katibi, direktorun redaksiya işləri üzrə müavini, 1937–1938-ci illərdə direktoru olmuşdur. Həmin illərdə təhsilini davam etdirmiş, 1939-cu ildə Azərbaycan Dövlət Tibb İnstitutunu bitirmişdir. 1938–1941-ci illərdə "Kommunist" qəzetinin məsul katibi vəzifəsində işləmişdir. Böyük Vətən müharibəsi illərində Lənkəran hərbi hospitalının rəisi olmuş, 1946-cı ildə tibb xidməti kapitanı rütbəsində Bakıya qayıdaraq Azərbaycan SSR Səhiyyə Nazirliyinin Elmi-Tədqiqat Kurortologiya və Fiziki Üsullarla Müalicə İnstitutuna direktor təyin edilmişdir.

Əlihüseyn Hüseynov 1951-ci ilin aprel ayında Azərbaycan SSR səhiyyə nazirinin müavini, 1953-cü ilin aprel ayından 1954-cü ilin may ayınadək is səhiyyə naziri vəzifələrində işləmişdir. 1954-cü ildə yenidən Elmi-Tədqiqat Kurortologiya və Fiziki Üsullarla Müalicə İnstitutuna direktoru təyin edilmiş və 1979-cu ilədək bu müəssisəyə rəhbərlik etmişdir.

Əlihüseyn Hüseynov 1982-ci ildə vəfat etmişdir.

 Əsərləri 

 İlk yardım. Bakı: Uşaqgəncnəşr, 1958.
 Təbii və fiziki amillərin sağlamlığa təsiri. Bakı: Uşaqgəncnəşr, 1959.
 Ümumi fizioterapiya. Bakı: Azərnəşr, 1959.
 Uroloji xəstəliklər. Bakı: Uşaqgəncnəşr, 1960.
 Oblitere olunan endartriit və onunla mübarizə. Bakı: Azərnəşr, 1961.
 Vaxtından əvvəl qocalmaya qarşı mübarizə. Bakı: Uşaqgəncnəşr, 1961.
 Günəş və sağlamlıq. Bakı, 1962.
 Podaqra haqqında nəyi bilmək olar. Bakı, 1963.
 Tromboflebitlər və onların müalicəsi. Bakı: Azərnəşr, 1963.
 Faydalı mədən suları və onların müalicəvi əhəmiyyəti. Bakı, 1964.
 İstirahətdən səmərəli istifadə etməli. Bakı, 1964.
 Piylənmə və ona qarşı mübarizə tədbirləri. Bakı, 1964.
 Məişət-meşə sağlamlığına faydalı təsir. Bakı, 1965.
 Daxili xəstəliklərin fiziki üsullarla müalicəsi. Bakı: Azərnəşr, 1966.
 Ümumi fizioterapiya. Bakı: Maarif, 1966.
 Xüsusi fizioterapiya. Bakı: Maarif, 1968.
 Qan dövranının müasir aspekti. Bakı: Azərnəşr, 1969.

 İstinadlar 

 Xarici keçidlər 


Kateqoriya:Azərbaycanın səhiyyə nazirləri
Kateqoriya:Azərbaycan həkimləri